title: 2009/207/EB: 2008 m. balandžio 22 d. Europos Parlamento sprendimas dėl Europos narkotikų ir narkomanijos stebėsenos centro 2006 finansinių metų biudžeto įvykdymo patvirtinimo

text:
31.3.2009

               LT

               Europos Sąjungos oficialusis leidinys

               L 88/134

         2008 m. balandžio 22 d.
   EUROPOS PARLAMENTO SPRENDIMAS
   dėl Europos narkotikų ir narkomanijos stebėsenos centro 2006 finansinių metų biudžeto įvykdymo patvirtinimo
   (2009/207/EB)
   EUROPOS PARLAMENTAS,
   atsižvelgdamas į Europos narkotikų ir narkomanijos stebėsenos centro 2006 finansinių metų galutines metines ataskaitas (1),
   atsižvelgdamas į Audito Rūmų ataskaitą dėl Europos narkotikų ir narkomanijos stebėsenos centro 2006 finansinių metų galutinių metinių ataskaitų kartu su Centro atsakymais (2),
   atsižvelgdamas į Tarybos 2008 m. vasario 12 d. rekomendaciją (5843/2008 – C6-0084/2008),
   atsižvelgdamas į EB sutartį, ypač į jos 276 straipsnį,
   atsižvelgdamas į 2002 m. birželio 25 d. Tarybos reglamentą (EB, Euratomas) Nr. 1605/2002 dėl Europos Bendrijų bendrajam biudžetui taikomo finansinio reglamento (3), ypač į jo 185 straipsnį,
   atsižvelgdamas į 2006 m. gruodžio 12 d. Europos Parlamento ir Tarybos reglamentą (EB) Nr. 1920/2006 dėl Europos narkotikų ir narkomanijos stebėsenos centro (4), ypač į jo 15 straipsnį,
   atsižvelgdamas į 2002 m. lapkričio 19 d. Komisijos reglamentą (EB, Euratomas) Nr. 2343/2002 dėl finansinio pagrindų reglamento, skirto įstaigoms, minėtoms Tarybos reglamento (EB, Euratomas) Nr. 1605/2002 dėl Europos Bendrijų bendrajam biudžetui taikomo finansinio reglamento 185 straipsnyje (5), ypač į jo 94 straipsnį,
   atsižvelgdamas į Darbo tvarkos taisyklių 71 straipsnį ir V priedą,
   atsižvelgdamas į Biudžeto kontrolės komiteto pranešimą ir į Piliečių laisvių, teisingumo ir vidaus reikalų komiteto nuomonę (A6–0116/2008),

               1.

               suteikia patvirtinimą Europos narkotikų ir narkomanijos stebėsenos centro direktoriui, kad Centro 2006 finansinių metų biudžetas įvykdytas;

               2.

               išdėsto savo pastabas toliau pateikiamoje rezoliucijoje;

               3.

               paveda Pirmininkui perduoti šį sprendimą ir rezoliuciją, kuri yra neatskiriama jo dalis, Europos narkotikų ir narkomanijos stebėsenos centro direktoriui, Tarybai, Komisijai ir Audito Rūmams ir pasirūpinti, kad jie būtų paskelbti Europos Sąjungos oficialiajame leidinyje (L serijoje).

            Pirmininkas

         Hans-Gert PÖTTERING

            Generalinis sekretorius

         Harald RØMER

      (1)  OL C 261, 2007 10 31, p. 67.

      (2)  OL C 309, 2007 12 19, p. 128.

      (3)  OL L 248, 2002 9 16, p. 1.

      (4)  OL L 376, 2006 12 27, p. 1.

      (5)  OL L 357, 2002 12 31, p. 72.
    ---documentbreak---

               31.3.2009

               LT

               Europos Sąjungos oficialusis leidinys

               L 88/135

         2008 m. balandžio 22 d.
   EUROPOS PARLAMENTO REZOLIUCIJA
   su pastabomis, sudarančiomis neatskiriamą sprendimo dėl Europos narkotikų ir narkomanijos stebėsenos centro 2006 finansinių metų biudžeto įvykdymo patvirtinimo dalį
   EUROPOS PARLAMENTAS,
   atsižvelgdamas į Europos narkotikų ir narkomanijos stebėsenos centro 2006 finansinių metų galutines metines ataskaitas (1),
   atsižvelgdamas į Audito Rūmų ataskaitą dėl Europos narkotikų ir narkomanijos stebėsenos centro 2006 finansinių metų galutinių metinių ataskaitų kartu su Centro atsakymais (2),
   atsižvelgdamas į Tarybos 2008 m. vasario 12 d. rekomendaciją (5843/2008 – C6-0084/2008),
   atsižvelgdamas į EB sutartį, ypač į jos 276 straipsnį,
   atsižvelgdamas į 2002 m. birželio 25 d. Tarybos reglamentą (EB, Euratomas) Nr. 1605/2002 dėl Europos Bendrijų bendrajam biudžetui taikomo finansinio reglamento (3), ypač į jo 185 straipsnį,
   atsižvelgdamas į 2006 m. gruodžio 12 d. Europos Parlamento ir Tarybos reglamentą (EB) Nr. 1920/2006 dėl Europos narkotikų ir narkomanijos stebėsenos centro (4), ypač į jo 15 straipsnį,
   atsižvelgdamas į 2002 m. lapkričio 19 d. Komisijos reglamentą (EB, Euratomas) Nr. 2343/2002 dėl finansinio pagrindų reglamento, skirto įstaigoms, minėtoms Tarybos reglamento (EB, Euratomas) Nr. 1605/2002 dėl Europos Bendrijų bendrajam biudžetui taikomo finansinio reglamento 185 straipsnyje (5), ypač į jo 94 straipsnį,
   atsižvelgdamas į Darbo tvarkos taisyklių 71 straipsnį ir V priedą,
   atsižvelgdamas į Biudžeto kontrolės komiteto pranešimą ir į Piliečių laisvių, teisingumo ir vidaus reikalų komiteto nuomonę (A6–0116/2008),

               A.

               kadangi Audito Rūmai pranešė, kad jiems pateiktas pagrįstas patikinimas, jog 2006 finansinių metų metinės ataskaitos yra patikimos ir vykdytos finansinės operacijos yra teisėtos ir tvarkingos,

               B.

               kadangi Parlamentas 2007 m. balandžio 24 d. priėmė sprendimą dėl Europos narkotikų ir narkomanijos stebėsenos centro direktoriui suteikiamo patvirtinimo, kad Centro 2005 finansinių metų biudžetas įvykdytas (6), ir savo prie biudžeto įvykdymo patvirtinimo pridėtoje rezoliucijoje, inter alia,:

                           —

                           pastebėjo, kad perkelta daug administracinėms išlaidoms skirtų asignavimų (beveik 40 %); ragino Centrą geriau koordinuoti savo viešųjų pirkimų politiką, kad būtų išvengta asignavimų perkėlimo,

                           —

                           pažymėjo, kad buvo rasta darbuotojų įdarbinimo ir komandiruočių tvarkos trūkumų ir ragino Centrą tinkamai taikyti šią tvarką,

                           —

                           pažymėjo, kad tikrinant buvo rasta keletas nukrypimų, susijusių su viešųjų pirkimų ir sutarčių sudarymo procedūromis,

                           —

                           ragino Centrą įtraukti pastovaus turto inventorizacijos sistemas į bendrąją apskaitą, kadangi neturint patikimos ženklinimo sistemos negalima užtikrinti į turto aprašą įtraukto turto atsekamumo;

   Bendrosios pastabos, susijusios su ES agentūrų horizontaliaisiais klausimais ir svarbios atliekant kiekvienos konkrečios agentūros biudžeto įvykdymo patvirtinimo procedūrą

               1.

               pažymi, kad Audito Rūmų audituotų 24 agentūrų ir kitų decentralizuotų įstaigų biudžetas 2006 m. iš viso buvo 1 080,5 milijonų EUR (Europos rekonstrukcijos agentūros 271 milijono EUR biudžetas buvo didžiausias, o Europos policijos koledžo (CEPOL) 5 milijonų EUR biudžetas – mažiausias);

               2.

               atkreipia dėmesį į tai, kad į ES išorės įstaigų, kurias reikia audituoti ir kurių biudžeto įvykdymą reikia patvirtinti, grupę dabar įeina ne tik įprastos reguliavimo agentūros, bet ir vykdomosios agentūros, įsteigtos specialiosioms programoms įgyvendinti, o netrukus į šią grupę taip pat įeis bendrosios įmonės, įsteigtos viešojo ir privačiojo sektorių partnerystės pagrindu (bendros technologijų iniciatyvos);

               3.

               atkreipia dėmesį į tai, kad, kiek tai susiję su Parlamentu, agentūrų, kurioms taikoma biudžeto įvykdymo patvirtinimo procedūra, skaičius padidėjo, pvz., 2000 finansiniais metais jų buvo 8, 2001 m. – 10, 2002 m. – 11, 2003 m. – 14, 2004 m. – 14, 2005 m. – 16, o 2006 m. jau buvo 20 reguliavimo agentūrų ir 2 vykdomosios agentūros (neįskaitant 2 agentūrų, kurias audituoja Audito Rūmai, bet kurioms taikoma vidinė biudžeto įvykdymo patvirtinimo procedūra);

               4.

               todėl daro išvadą, kad auditavimo (biudžeto įvykdymo patvirtinimo) procedūra tapo sudėtinga ir neproporcinga, palyginti su santykiniu agentūrų (decentralizuotų įstaigų) biudžetų dydžiu; paveda savo kompetentingam komitetui, atsižvelgiant į vis didėjantį įstaigų, kurioms skirtus atskirus pranešimus dėl biudžeto įvykdymo patvirtinimo reikės rengti kitais metais, skaičių, atlikti plataus masto agentūrų ir decentralizuotų įstaigų biudžeto įvykdymo patvirtinimo procedūros persvarstymą siekiant sukurti paprastesnį ir racionalesnį metodą;

         Esminiai klausimai

               5.

               prašo Komisiją prieš steigiant naują arba reformuojant jau veikiančią agentūrą pateikti aiškių paaiškinimų dėl šių aspektų: agentūros tipo, jos tikslų, vidaus valdymo struktūros, produktų, paslaugų, svarbiausių procedūrų, tikslinės grupės, agentūros klientų ir suinteresuotų šalių, oficialių santykių su išorės veikėjais, atsakomybės už biudžetą, finansų planavimo ir personalo bei įdarbinimo politikos;

               6.

               prašo, kad kiekviena agentūra būtų valdoma pagal metinį veiklos susitarimą, kurį parengia agentūra ir atsakingas GD ir kuriame turėtų būti nurodyti ateinančių metų pagrindiniai tikslai, finansinė programa ir aiškūs veiklos vertinimo rodikliai;

               7.

               prašo, kad Audito Rūmai arba kita nepriklausoma audito įstaiga reguliariai (ir ad hoc) atliktų agentūrų veiklos auditą; mano, kad auditas neturėtų apsiriboti tradiciniais finansų valdymo ir tinkamo viešųjų lėšų valdymo elementais, bet turėtų apimti administravimo našumą ir efektyvumą bei turėtų būti nustatomas kiekvienos agentūros finansų valdymo reitingas;

               8.

               Mano, kad agentūrų, kurios nuolat pateikia padidintas biudžeto reikmių sąmatas, atveju formalų sumažinimą reikėtų daryti mažinant laisvų etatų skaičių; mano, kad šitaip ilgainiui sumažėtų agentūroms asignuotų įplaukų, tuo pačiu ir administracinių išlaidų;

               9.

               pažymi, jog didelių sunkumų kyla dėl to, kad kai kurios agentūros kritikuojamos dėl viešųjų pirkimų taisyklių, Finansinio reglamento, Pareigūnų tarnybos nuostatų ir kt. nesilaikymo; mano, kad visų pirma tokia padėtis susidarė todėl, kad dauguma reglamentų ir Finansinis reglamentas yra skirti didesnėms institucijoms, o dauguma mažų agentūrų yra pernelyg mažos, kad galėtų laikytis šių reglamentų reikalavimų; dėl šios priežasties prašo Komisiją kuo greičiau ieškoti sprendimo siekiant padidinti efektyvumą, panaudojant įvairių agentūrų administracinių funkcijų grupavimo metodą, kuris suteiktų joms galimybę burtis į didesnį vienetą (atsižvelgiant į būtinus pagrindinių reglamentų, pagal kuriuos reglamentuojama agentūrų veikla ir jų finansinis savarankiškumas, pakeitimus), arba skubiai parengti taisykles, skirtas specialiai agentūroms (ypač įgyvendinimo taisykles agentūroms), kurių jos galėtų tinkamai laikytis;

               10.

               reikalauja, kad Komisija, rengdama preliminarų biudžeto projektą, atsižvelgtų į pavienių agentūrų biudžeto įgyvendinimo ankstesniais metais, ypač n-1 metais, rezultatus ir atitinkamai patikslintų tam tikros agentūros prašomą biudžetą; ragina savo kompetentingą komitetą atkreipti dėmesį į šį patikslinimą ir, jei Komisija jo neatliko, ragina minėtąjį komitetą patikslinti aptariamą biudžetą iki tikrojo lygio, atitinkančio šios agentūros gebėjimą panaudoti ir įgyvendinti biudžetą;

               11.

               primena savo sprendimą dėl 2005 finansinių metų biudžeto įvykdymo, pagal kurį jis paskatino Komisiją kas penkeri metai pateikti visų veikiančių agentūrų sukuriamos pridėtinės vertės tyrimą; ragina visas susijusias institucijas tuo atveju, kai nustatoma, kad agentūra nesukuria pridėtinės vertės, imtis reikiamų veiksmų siekiant iš naujo nustatyti tos agentūros įpareigojimus arba nutraukti jos veiklą; pažymi, kad 2007 m. Komisija neatliko nė vieno vertinimo; primygtinai reikalauja, kad Komisija, prieš priimant sprendimą dėl 2007 finansinių metų biudžeto įvykdymo patvirtinimo, pateiktų bent 5 tokius vertinimus, visų pirma seniausiai įsteigtų agentūrų;

               12.

               mano, kad reikėtų nedelsiant atsižvelgti į Audito Rūmų rekomendacijas ir agentūroms mokamų subsidijų sumas suderinti su tikraisiais pinigų poreikiais; be to, mano, kad bendrojo Finansinio reglamento pakeitimus reikėtų įtraukti į agentūrų bendrąjį finansinį reglamentą ir į įvairius specialiuosius finansinius reglamentus;

         Duomenų pateikimas

               13.

               pažymi, kad agentūros neturi standartinio požiūrio, kaip pristatyti savo veiklą atitinkamais finansiniais metais, pateikti sąskaitas ir pranešimus apie biudžeto ir finansų valdymą, taip pat į klausimą, ar patikinimo pareiškimą turėtų parengti agentūros direktorius; pastebi, kad ne visos agentūros aiškiai skiria a) agentūros veiklos pristatymą visuomenei ir b) technines biudžeto ir finansų valdymo ataskaitas;

               14.

               pažymi, kad nors galiojančiose Komisijos veiklos ataskaitų rengimo instrukcijose nėra aiškiai reikalaujama, kad agentūra parengtų patikinimo pareiškimą, daugelis direktorių vis dėlto parengė 2006 m. pareiškimus, iš kurių viename nurodyta svarbi išlyga;

               15.

               primena savo 2005 m. balandžio 12 d. rezoliucijos (7) 25 dalį, pagal kurią agentūrų direktoriai nuo šiol raginami prie metinės veiklos ataskaitos, su kuria taip pat pateikiama finansinė ir valdymo informacija, pridėti patikinimo pareiškimą, kad finansinės operacijos yra teisėtos ir tvarkingos, analogišką tiems pareiškimams, kuriuos pasirašo Komisijos generaliniai direktoriai;

               16.

               prašo Komisiją atitinkamai pakeisti savo galiojančias instrukcijas agentūroms;

               17.

               taip pat siūlo Komisijai dirbti su agentūromis siekiant sukurti suderintą modelį, taikomą visoms agentūroms ir decentralizuotoms įstaigoms, pagal kurį būtų aiškiai skiriami:

                           —

                           plačiajai auditorijai skirta metinė įstaigos veiklos, darbų ir laimėjimų ataskaita,

                           —

                           finansinės ataskaitos ir biudžeto įvykdymo ataskaita,

                           —

                           veiklos ataskaita, analogiška Komisijos generalinių direktorių veiklos pranešimams,

                           —

                           įstaigos direktoriaus pasirašytas patikinimo pareiškimas, kuriame pateikiamos išlygos arba pastabos, į kurias, jo nuomone, tikslinga atkreipti biudžeto įvykdymą patvirtinančios institucijos dėmesį;

         Bendros Audito Rūmų pastabos

               18.

               pažymi Audito Rūmų pastabą (metinės ataskaitos 10.29 dalis (8), kad Komisijos iš Bendrijos biudžeto mokamos subsidijos nėra pagrįstos pakankamai svariais agentūrų grynųjų pinigų poreikių vertinimais ir kad tai kartu su asignavimų perkėlimų skaičiumi sudaro nemažus grynųjų pinigų likučius; taip pat pažymi, kad Audito Rūmai rekomenduoja palaikyti agentūroms mokamų subsidijų lygį remiantis tikrais jų grynųjų pinigų poreikiais;

               19.

               pažymi, kad 2006 m. pabaigoje 14 agentūrų vis dar nebuvo įdiegę visos ABAC apskaitos sistemos (metinės ataskaitos 10.31 dalies išnaša);

               20.

               pažymi Audito Rūmų pastabą (metinės ataskaitos 1.25 dalis), kad kai kurios agentūros į apskaitą įtraukė už neišnaudotas atostogas sukauptas sąnaudas; pažymi, kad Audito Rūmai 2006 finansinių metų patikinimo pareiškime pateikė išlygą dėl trijų agentūrų (Europos profesinio mokymo plėtros centro (CEDEFOP), Europos policijos koledžo (CEPOL) ir Europos geležinkelio agentūros) (2005 m. tai buvo taikoma CEDEFOP, Europos maisto saugos tarnybai, Europos rekonstrukcijos agentūrai);

         Vidaus auditas

               21.

               primena, kad pagal Finansinio reglamento 185 straipsnio 3 dalį Komisijos vidaus auditorius taip pat yra reguliavimo agentūrų, kurios gauna išmokas iš ES biudžeto, vidaus auditorius; pažymi, kad vidaus auditorius atskaitingas kiekvienos agentūros valdybai ir direktoriui;

               22.

               atkreipia dėmesį į vidaus auditoriaus 2006 m. metinėje veiklos ataskaitoje pateiktą išlygą:
               „Komisijos vidaus auditorius negali tinkamai atlikti savo, kaip Bendrijos įstaigų vidaus auditoriaus, pareigų, jam priskirtų pagal Finansinio reglamento 185 straipsnį, dėl darbuotojų trūkumo.“;

               23.

               tačiau atkreipia dėmesį į vidaus auditoriaus jo 2006 m. veiklos ataskaitoje pateiktą pastabą, kad nuo 2007 m., kai Komisija Vidaus audito tarnybai (VAT) suteiks papildomų personalo išteklių, visų veikiančių reguliavimo agentūrų vidaus auditas bus atliekamas kasmet;

               24.

               atkreipia dėmesį į vis didėjantį reguliavimo ir vykdomųjų agentūrų ir bendrų įmonių, kurių auditą turi atlikti VAT pagal Finansinio reglamento 185 straipsnį, skaičių; prašo Komisiją pranešti atsakingam komitetui apie tai, ar VAT turimų personalo išteklių pakaks visų minėtųjų įstaigų metiniam auditui atlikti ateinančiais metais;

               25.

               pažymi, kad pagal Reglamento (EB, Euratomas) Nr. 2343/2002 72 straipsnio 5 dalį kiekvienais metais kiekviena agentūra biudžeto įvykdymą patvirtinančiai institucijai ir Komisijai siunčia savo direktoriaus parengtą ataskaitą, apibendrinančią vidaus auditoriaus atliktų vidaus auditų skaičių ir tipus, pateiktas rekomendacijas ir dėl tų rekomendacijų atliktus veiksmus; prašo agentūras nurodyti, ar tai daroma, ir jei taip, kaip;

               26.

               atkreipia dėmesį, turėdamas mintyje vidaus audito pajėgumus, ypač mažesnėse agentūrose, į vidaus auditoriaus pasiūlymą, 2006 m. rugsėjo 14 d. pateiktą Parlamento atsakingam komitetui, pagal kurį mažesnėms agentūroms turėtų būti leista pirkti vidaus audito paslaugas iš privataus sektoriaus;

         Agentūrų įvertinimas

               27.

               primena bendrą Parlamento, Tarybos ir Komisijos pareiškimą (9), dėl kurio buvo suderėta per derinimą prieš Ecofin biudžeto klausimų Tarybos 2007 m. liepos 13 d. posėdį ir kuriame raginama i) pateikti agentūrų, kurias Komisija ketina vertinti, sąrašą ir ii) pateikti jau įvertintų agentūrų sąrašą kartu su svarbiausių rezultatų santrauka;

         Drausminės procedūros

               28.

               pažymi, kad pavienėms agentūroms dėl jų dydžio sunku sukurti ad hoc drausmės komisijas, kurias sudarytų atitinkamos kategorijos darbuotojai, ir kad Komisijos tyrimų ir drausmės tarnyba (angl. IDOC) neatsakinga už agentūras; ragina agentūras apsvarstyti galimybę įsteigti bendrą agentūrų drausmės komisiją;

         Tarpinstitucinio susitarimo projektas

               29.

               primena Komisijos parengtą Tarpinstitucinio susitarimo dėl Europos reguliavimo agentūrų sistemos projektą (COM(2005)59), kuriuo buvo siekiama sukurti horizontaliąją Europos reguliavimo agentūrų steigimo, struktūros, veiklos, įvertinimo ir kontrolės sistemą; pažymi, kad projektas yra naudinga iniciatyva siekiant pagrįsti agentūrų steigimą ir veiklą; pažymi, kad Komisijos 2006 m. suvestinėje ataskaitoje (3.1 dalyje, COM(2007)274) nurodoma, kad nors po projekto paskelbimo derybos nutrūko, 2006 m. pabaigoje Taryboje vėl pradėtos diskusijos šiuo klausimu; apgailestauja, kad nepavyko pasiekti daugiau pažangos siekiant jį priimti;

               30.

               taigi palankiai vertina Komisijos įsipareigojimą per 2008 m. pateikti komunikatą dėl reguliavimo agentūrų ateities;

         Savo veiklą finansuojančios agentūros

               31.

               primena, kad dviejų savo veiklą finansuojančių agentūrų atžvilgiu apie biudžeto įvykdymą direktoriui patvirtina administracinė valdyba; pažymi, kad abi agentūros sukaupė didelį perteklių iš pajamų iš mokesčių, perkeltų iš ankstesnių metų:

                           —

                           Vidaus rinkos derinimo tarnyba pinigais ir pinigų ekvivalentais – 281 milijoną EUR (10),

                           —

                           Bendrijos augalų veislių tarnyba pinigais ir pinigų ekvivalentais – 18 milijonų EUR (11);

         Specialiosios pastabos

               32.

               atkreipia dėmesį į 2006 m. ataskaitoje pateikiamas Audito Rūmų pastabas, kad:

                           —

                           Centras sumažino perkėlimų lygį iki 25 % (2005 m. perkėlimai sudarė 40 %),

                           —

                           buvo delsiama pagal dotacijų susitarimus mokėti išmokas Europos narkotikų ir narkomanijos informacinio tinklo (REITOX) pagrindiniams nacionaliniams centrams,

                           —

                           nepaisant to, kad ilgalaikė vieno darbuotojo komandiruotė Briuselyje pasibaigė, Centras šiam darbuotojui ir toliau mokėjo atlyginimą jam nesugrįžus į darbą Lisabonoje; atkreipia dėmesį į tai, kad pagal Pareigūnų tarnybos nuostatus dėl šio klausimo dabar vyksta tyrimas;

               33.

               teigiamai vertina Centro pastangas gerinti biudžeto įgyvendinimą; tačiau apgailestauja, kad perkėlimų lygis ir toliau per didelis;

               34.

               atkreipia dėmesį į tai, kad Centro finansinėse ataskaitose parašyta, jog 2006 m. liepos mėn. Centras baigė savo inventoriaus fizinį patikrinimą ir kad šio patikrinimo rezultatai buvo įrašyti į specialią kompiuterinę sistemą;

               35.

               pažymi, kad į Centro balansą įrašyta žemės sklypų ir pastatų, kurių vertė yra 2,5 milijono EUR;

               36.

               atkreipia dėmesį į tai, kad Centro labai išsamioje metinėje veiklos ataskaitoje parašyta, jog 2007 m. buvo atliktas jo veiklos vertinimas; taip pat pažymi, kad Centro vidaus auditą atlieka Komisijos vidaus audito tarnyba;

               37.

               atkreipia dėmesį į tai, kad Centro 2007 m. ir 2007–2009 m. laikotarpio darbo programose parašyta, jog patvirtintas valdymo planas siekiant įgyvendinti pastarąsias Komisijos vidaus audito tarnybos rekomendacijas ir šiuos strateginius tikslus:

                           —

                           vystyti finansinių operacijų ex-post kontrolę,

                           —

                           vystyti rizikos vertinimo ir vidaus audito vidaus pajėgumus,

                           —

                           vystyti integruoto išteklių valdymo priemones ir procedūras ir skatinti išorės ryšius, ypač su Europos jūrų saugumo agentūra (EMSA), kuri taip pat įsikūrusi Lisabonoje,

                           —

                           įgyvendinti sistemingesnę ir veiksmingesnę žmogiškųjų išteklių politiką,

                           —

                           sėkmingai užbaigti persikėlimą į savo naują būstinę Lisabonoje.

      (1)  OL C 261, 2007 10 31, p. 67.

      (2)  OL C 309, 2007 12 19, p. 128.

      (3)  OL L 248, 2002 9 16, p. 1.

      (4)  OL L 376, 2006 12 27, p. 1.

      (5)  OL L 357, 2002 12 31, p. 72.

      (6)  OL L 187, 2008 7 15, p. 99.

      (7)  Europos Parlamento rezoliucija su pastabomis, sudarančiomis neatskiriamą sprendimo dėl 2003 finansinių metų Europos narkotikų ir narkomanijos stebėsenos centro biudžeto įvykdymo patvirtinimo jo direktoriui dalį (OL L 196, 2005 7 27, p. 121).

      (8)  OL C 273, 2007 11 15, p. 1.

      (9)  Tarybos dokumentas DS 605/1/07 Rev1.

      (10)  Šaltinis: Ataskaita dėl Vidaus rinkos derinimo tarnybos 2006 finansinių metų metinių finansinių ataskaitų su Tarnybos atsakymais (OL C 309, 2007 12 19, p. 141).

      (11)  Šaltinis: Ataskaita dėl Bendrijos augalų veislių tarnybos 2006 finansinių metų metinių finansinių ataskaitų su Tarnybos atsakymais (OL C 309, 2007 12 19, p. 135).


title: 2015 m. kovo 16 d. Tarybos sprendimas (BUSP) 2015/440, kuriuo pratęsiamas Europos Sąjungos specialiojo įgaliotinio Somalio pusiasalyje įgaliojimų terminas

text:
17.3.2015

               LT

               Europos Sąjungos oficialusis leidinys

               L 72/32

         TARYBOS SPRENDIMAS (BUSP) 2015/440
   2015 m. kovo 16 d.
   kuriuo pratęsiamas Europos Sąjungos specialiojo įgaliotinio Somalio pusiasalyje įgaliojimų terminas
   EUROPOS SĄJUNGOS TARYBA,
   atsižvelgdama į Europos Sąjungos sutartį, ypač į jos 33 straipsnį ir 31 straipsnio 2 dalį,
   atsižvelgdama į Sąjungos vyriausiojo įgaliotinio užsienio reikalams ir saugumo politikai pasiūlymą,
   kadangi:

               (1)

               2011 m. gruodžio 8 d. Taryba priėmė Sprendimą 2011/819/BUSP (1), kuriuo paskyrė Alexander RONDOS Europos Sąjungos specialiuoju įgaliotiniu (toliau – ES specialusis įgaliotinis) Somalio pusiasalyje. ES specialiojo įgaliotinio įgaliojimų terminas baigiasi 2015 m. vasario 28 d.;

               (2)

               ES specialiojo įgaliotinio įgaliojimų terminas turėtų būti dar kartą pratęstas iki 2015 m. spalio 31 d.;

               (3)

               ES specialusis įgaliotinis įgaliojimus vykdys tokiomis aplinkybėmis, kurios gali pablogėti ir galėtų kliudyti pasiekti Sutarties 21 straipsnyje nustatytus Sąjungos išorės veiksmų tikslus,

         PRIĖMĖ ŠĮ SPRENDIMĄ:
   1 straipsnis
   Europos Sąjungos specialusis įgaliotinis
   ES specialiojo įgaliotinio Somalio pusiasalyje Alexander Rondos įgaliojimų terminas pratęsiamas iki 2015 m. spalio 31 d. Taryba, remdamasi Politinio ir saugumo komiteto (toliau – PSK) įvertinimu bei Sąjungos vyriausiojo įgaliotinio užsienio reikalams ir saugumo politikai (toliau – vyriausiasis įgaliotinis) pasiūlymu, gali nuspręsti ES specialiojo įgaliotinio įgaliojimus nutraukti anksčiau.
   ES specialiojo įgaliotinio įgaliojimų vykdymo tikslais Somalio pusiasalis apibrėžiamas kaip apimantis Džibučio Respubliką, Eritrėjos Valstybę, Etiopijos Federacinę Demokratinę Respubliką, Kenijos Respubliką, Somalio Federacinę Respubliką, Sudano Respubliką, Pietų Sudano Respubliką ir Ugandos Respubliką. Spręsdamas klausimus, turinčius platesnį poveikį regionų lygmeniu, ES specialusis įgaliotinis atitinkamai bendradarbiauja su šalimis ir regioniniais subjektais, nepriklausančiais Somalio pusiasaliui.
   2 straipsnis
   Politikos tikslai
   1.   ES specialiojo įgaliotinio įgaliojimai grindžiami Sąjungos politikos tikslais, susijusiais su Somalio pusiasaliu, kurie išdėstyti 2011 m. lapkričio 14 d. priimtoje strateginėje programoje ir atitinkamose Tarybos išvadose, t. y. aktyviai prisidėti prie veiksmų regioniniu ir tarptautiniu lygmeniu siekiant taikaus sambūvio ir ilgalaikės taikos, saugumo ir vystymosi šio regiono šalyse ir tarp jų. ES specialusis įgaliotinis taip pat siekia gerinti įvairialypio Sąjungos vykdomo bendradarbiavimo Somalio pusiasalyje kokybę, stiprinti jo intensyvumą, poveikį ir matomumą.
   2.   Politikos tikslai, inter alia, apima:

               a)

               tolesnį Somalio stabilizavimą, visų pirma vertinant regioniniu aspektu;

               b)

               taikų Sudano ir Pietų Sudano, kaip dviejų perspektyvių ir klestinčių valstybių, turinčių patikimų ir atskaitingų politinių struktūrų, sambūvį;

               c)

               siekį išspręsti šiuo metu vykstančius konfliktus ir galimų konfliktų tarp regiono šalių arba jų viduje vengimą;

               d)

               paramą politiniam bei ekonominiam regionų bendradarbiavimui ir regionų bendradarbiavimui saugumo srityje.

         3 straipsnis
   Įgaliojimai
   1.   Kad būtų pasiekti su Somalio pusiasaliu susiję Sąjungos politikos tikslai, ES specialiajam įgaliotiniui suteikiami šie įgaliojimai:

               a)

               siekiant padėti įgyvendinti Sąjungos tikslus ir prisidėti prie to, kad būtų geriau suvokiamas Sąjungos vaidmuo regione, bendradarbiauti su visais suinteresuotaisiais regiono subjektais, Vyriausybėmis, regioninės valdžios institucijomis, tarptautinėmis ir regioninėmis organizacijomis, pilietine visuomene ir diasporomis;

               b)

               prireikus atstovauti Sąjungai atitinkamuose tarptautiniuose forumuose ir užtikrinti Sąjungos paramos krizių valdymui, konfliktų sprendimui ir prevencijai matomumą;

               c)

               skatinti ir remti veiksmingą politinį bendradarbiavimą, bendradarbiavimą saugumo srityje ir ekonominę integraciją regione, pasitelkiant Sąjungos partnerystę su Afrikos Sąjunga (AS) ir regioninėmis organizacijomis, visų pirma Tarpvyriausybine vystymo institucija (IGAD);

               d)

               stebėti politinius pokyčius regione ir prisidėti prie Sąjungos politikos regiono atžvilgiu vystymo, įskaitant kiek tai susiję su Somaliu, Sudanu, Pietų Sudanu, Etiopijos ir Eritrėjos sienos problema, taip pat Alžyro susitarimo įgyvendinimu, Nilo baseino iniciatyvos vykdymo klausimu bei kitais susirūpinimą keliančiais klausimais regione, kurie daro poveikį jo saugumui, stabilumui ir gerovei;

               e)

               Somalio klausimu, glaudžiai koordinuojant veiklą su ES specialiuoju pasiuntiniu Somalyje ir atitinkamais regioniniais bei tarptautiniais partneriais, be kita ko, Jungtinių Tautų (JT) Generalinio sekretoriaus specialiuoju įgaliotiniu Somalyje ir AS, aktyviai prisidėti prie veiksmų ir iniciatyvų, kuriais siekiama tolesnio Somalio stabilizavimo ir tvarkos po pereinamojo laikotarpio įgyvendinimo, ypatingą dėmesį skiriant tam, kad būtų skatinamas suderintas ir nuoseklus tarptautinis požiūris Somalio klausimu, užmezgami geri kaimyniški santykiai ir remiamas saugumo sektoriaus vystymas Somalyje, be kita ko, pasitelkiant Europos Sąjungos karinę misiją siekiant prisidėti prie Somalio saugumo pajėgų mokymo (EUTM Somalia), Europos Sąjungos vadovaujamas karines jūrų pajėgas (EUNAVFOR Atalanta), Europos Sąjungos regioninių jūrinių pajėgumų stiprinimo Somalio pusiasalyje misiją (EUCAP NESTOR) bei Sąjungai toliau remiant Afrikos Sąjungos misiją Somalyje (AMISOM), glaudžiai bendradarbiaujant su valstybėmis narėmis;

               f)

               Sudano ir Pietų Sudano klausimu, glaudžiai bendradarbiaujant su atitinkamais Sąjungos delegacijų vadovais, prisidėti prie Sąjungos politikos Sudano bei Pietų Sudano atžvilgiu nuoseklumo ir veiksmingumo bei remti jų taikų sambūvį, visų pirma įgyvendinant Adis Abebos susitarimus ir išsprendžiant sudarius visuotinį taikos susitarimą neišspręstus kylančius klausimus, įskaitant Abjėjų, randant vykstančių konfliktų, visų pirma Darfūro, Pietų Kordofano ir Mėlynojo Nilo provincijose, politinius sprendimus, užtikrinant institucijų stiprinimą Pietų Sudane ir nacionalinį susitaikymą. Šiuo klausimu ES specialusis įgaliotinis prisideda prie nuoseklaus tarptautinio požiūrio formavimo, glaudžiai bendradarbiaujant su AS, visų pirma su AS aukšto lygio įgyvendinimo komisija Sudane, JT ir kitais pagrindiniais regioniniais bei tarptautiniais suinteresuotaisiais subjektais;

               g)

               atidžiai stebėti tarpvalstybinius iššūkius, kurie turi įtakos Somalio pusiasaliui, įskaitant terorizmą, radikalizaciją, laivybos saugumą ir piratavimą, organizuotą nusikalstamumą, ginklų kontrabandą, pabėgėlių ir migracijos srautus, taip pat humanitarinių krizių politines ir saugumo pasekmes;

               h)

               siekti, kad būtų sudarytos galimybės teikti humanitarinę pagalbą visame regione;

               i)

               prisidėti įgyvendinant Tarybos sprendimą 2011/168/BUSP (2) ir Sąjungos žmogaus teisių politiką bendradarbiaujant su ES specialiuoju įgaliotiniu žmogaus teisių klausimais, įskaitant ES gaires dėl žmogaus teisių, visų pirma ES gaires dėl vaikų ir ginkluoto konflikto, taip pat ES gaires dėl smurto prieš moteris ir mergaites ir kovos su visų formų moterų ir mergaičių diskriminacija, ir Sąjungos politiką, susijusią su JT Saugumo Tarybos rezoliucija 1325 (2000), be kita ko, vykdant pokyčių stebėseną ir teikiant ataskaitas apie juos bei rengiant rekomendacijas šioje srityje.

         2.   Vykdydamas savo įgaliojimus, ES specialusis įgaliotinis, inter alia,:

               a)

               konsultuoja ir teikia ataskaitas Sąjungos pozicijos tarptautiniuose forumuose, kai reikia, nustatymo klausimu, siekdamas aktyviai propaguoti Sąjungos visapusišką politikos požiūrį Somalio pusiasalio atžvilgiu;

               b)

               nuolat stebi visą Sąjungos veiklą.

         4 straipsnis
   Įgaliojimų vykdymas
   1.   ES specialusis įgaliotinis yra atsakingas už įgaliojimų vykdymą; jo veiklą prižiūri vyriausiasis įgaliotinis.
   2.   PSK palaiko ypatingus ryšius su ES specialiuoju įgaliotiniu ir per šį komitetą ES specialusis įgaliotinis bendrauja su Taryba. PSK teikia ES specialiajam įgaliotiniui strategines gaires ir politinius nurodymus pagal jo įgaliojimus, nedarant poveikio vyriausiojo įgaliotinio galioms.
   3.   ES specialusis įgaliotinis savo veiklą glaudžiai koordinuoja su Europos išorės veiksmų tarnyba (toliau – EIVT) ir jos atitinkamais padaliniais, Sąjungos delegacijomis regione ir Komisija.
   5 straipsnis
   Finansavimas
   1.   Su ES specialiojo įgaliotinio įgaliojimų vykdymu nuo 2015 m. kovo 1 d. iki 2015 m. spalio 31 d. susijusioms išlaidoms padengti skiriama orientacinė finansavimo suma yra 1 770 000 EUR.
   2.   Išlaidos tvarkomos pagal Sąjungos bendrajam biudžetui taikomas procedūras ir taisykles.
   3.   Išlaidos tvarkomos pagal ES specialiojo įgaliotinio ir Komisijos sudarytą sutartį. Už visas išlaidas ES specialusis įgaliotinis atsiskaito Komisijai.
   6 straipsnis
   Darbuotojų grupės sudarymas ir sudėtis
   1.   ES specialusis įgaliotinis yra atsakingas už savo darbuotojų grupės sudarymą neviršijant savo įgaliojimų ir turimų atitinkamų finansinių išteklių. Į darbuotojų grupę įtraukiami darbuotojai, turintys profesinės patirties konkrečiose politikos ir saugumo srityse, kaip reikalaujama įgaliojimuose. ES specialusis įgaliotinis nedelsdamas ir reguliariai praneša Tarybai ir Komisijai apie savo darbuotojų grupės sudėtį.
   2.   Valstybės narės, Sąjungos institucijos ir EIVT gali pasiūlyti deleguoti darbuotojus dirbti su ES specialiuoju įgaliotiniu. Atlyginimą tokiems deleguotiems darbuotojams moka atitinkamai ta valstybė narė, atitinkama Sąjungos institucija arba EIVT. Valstybių narių į Sąjungos institucijas arba EIVT deleguoti ekspertai taip pat gali būti komandiruojami dirbti su ES specialiuoju įgaliotiniu. Pagal sutartį pasamdyti kitų šalių darbuotojai turi turėti vienos iš valstybių narių pilietybę.
   3.   Visi deleguoti darbuotojai administraciniu požiūriu lieka pavaldūs siunčiančiajai valstybei narei, siunčiančiajai Sąjungos institucijai arba EIVT ir vykdo savo pareigas bei veikia ES specialiojo įgaliotinio įgaliojimų labui.
   4.   ES specialiojo įgaliotinio personalas bendrai įkuriamas kartu su atitinkamais EIVT padaliniais ar Sąjungos delegacijomis siekiant prisidėti prie jų atitinkamų veiksmų suderinamumo ir nuoseklumo.
   7 straipsnis
   ES specialiojo įgaliotinio ir ES specialiojo įgaliotinio personalo privilegijos ir imunitetai
   Su priimančiosiomis šalimis atitinkamai susitariama dėl ES specialiojo įgaliotinio ir ES specialiojo įgaliotinio personalo narių misijų įvykdymui ir sklandžiam darbui užtikrinti būtinų privilegijų, imunitetų ir kitų garantijų. Valstybės narės ir EIVT šiuo tikslu teikia visą reikalingą paramą.
   8 straipsnis
   ES įslaptintos informacijos saugumas
   ES specialusis įgaliotinis ir jo darbuotojų grupės nariai laikosi saugumo principų ir būtiniausių standartų, nustatytų Tarybos sprendimu 2013/488/ES (3).
   9 straipsnis
   Galimybė susipažinti su informacija ir logistinė parama
   1.   Valstybės narės, Komisija, EIVT ir Tarybos Generalinis sekretoriatas užtikrina, kad ES specialiajam įgaliotiniui būtų sudaryta galimybė susipažinti su visa reikiama informacija.
   2.   Prireikus Sąjungos delegacijos regione ir valstybės narės teikia logistinę paramą regione.
   10 straipsnis
   Saugumas
   ES specialusis įgaliotinis, laikydamasis Sąjungos politikos dėl personalo, dislokuoto už Sąjungos ribų vykdyti veiksmus pagal Sutarties V antraštinę dalį, saugumo, neviršydamas savo įgaliojimų ir atsižvelgdamas į saugumo padėtį jo atsakomybei priskirtoje geografinėje teritorijoje, imasi visų praktiškai įgyvendinamų priemonių viso tiesiogiai jam pavaldaus personalo saugumui užtikrinti, visų pirma:

               a)

               sudarydamas misijai skirtą saugumo planą, grindžiamą EIVT gairėmis, kuriame numatomos misijai skirtos fizinės, organizacinės ir procedūrinės saugumo priemonės, kuris reglamentuoja saugaus personalo atvykimo į misijos teritoriją ir judėjimo toje teritorijoje valdymą, taip pat saugumo incidentų valdymą, ir kuriame numatomas misijos nenumatytų atvejų planas bei evakuacijos planas;

               b)

               užtikrindamas, kad visi už Sąjungos ribų dislokuoti personalo nariai būtų apdrausti didelės rizikos draudimu, būtinu dėl misijos teritorijoje esančių sąlygų;

               c)

               užtikrindamas, kad prieš atvykstant arba atvykus į misijos teritoriją būtų organizuotas visų ES specialiojo įgaliotinio grupės narių, kurie turi būti dislokuoti už Sąjungos ribų, įskaitant vietoje pasamdytus darbuotojus, atitinkamas mokymas saugumo klausimais, atsižvelgiant į EIVT nustatytą rizikos lygį misijos teritorijoje;

               d)

               užtikrindamas, kad būtų įgyvendinamos visos sutartos rekomendacijos, pateiktos remiantis reguliariais saugumo įvertinimais, ir Tarybai, vyriausiajam įgaliotiniui bei Komisijai būtų raštu teikiamos jų įgyvendinimo ir kitų saugumo klausimų ataskaitos, sudarančios pažangos ir įgaliojimų vykdymo ataskaitų dalį.

         11 straipsnis
   Ataskaitų teikimas
   1.   ES specialusis įgaliotinis vyriausiajam įgaliotiniui ir PSK reguliariai teikia ataskaitas žodžiu ir raštu. ES specialusis įgaliotinis taip pat prireikus teikia ataskaitas Tarybos darbo grupėms. Reguliariai teikiamos ataskaitos platinamos per sistemą COREU. ES specialusis įgaliotinis gali teikti ataskaitas Užsienio reikalų tarybai. Pagal Sutarties 36 straipsnį ES specialusis įgaliotinis gali dalyvauti informuojant Europos Parlamentą.
   2.   Derindamas su Sąjungos delegacijomis regione, ES specialusis įgaliotinis teikia ataskaitas dėl geriausių Sąjungos iniciatyvų įgyvendinimo būdų, pavyzdžiui, dėl Sąjungos indėlio į reformas, įskaitant atitinkamų Sąjungos vykdomų vystymo projektų politinius aspektus.
   12 straipsnis
   Koordinavimas
   1.   ES specialusis įgaliotinis prisideda prie Sąjungos veiksmų vieningumo, suderinamumo ir veiksmingumo užtikrinimo ir padeda užtikrinti, kad visos Sąjungos priemonės ir valstybių narių veiksmai būtų vykdomi suderintai, kad būtų pasiekti Sąjungos politikos tikslai. ES specialiojo įgaliotinio veikla derinama su Sąjungos delegacijų ir Komisijos veikla. ES specialusis įgaliotinis reguliariai informuoja valstybių narių atstovybes ir Sąjungos delegacijas regione.
   2.   Vietos lygmeniu glaudus ryšys palaikomas su Sąjungos delegacijų vadovais ir valstybių narių misijų vadovais. Jie deda visas pastangas, kad padėtų ES specialiajam įgaliotiniui vykdyti jo įgaliojimus. ES specialusis įgaliotinis, glaudžiai derindamas veiklą su atitinkamomis Sąjungos delegacijomis, teikia vietos politines gaires operacijos EUNAVFOR Atalanta pajėgų vadui, EUTM Somalia ES misijos vadui ir EUCAP NESTOR misijos vadovui. Prireikus ES specialusis įgaliotinis, ES operacijų vadai ir civilinės operacijos vadas konsultuojasi tarpusavyje.
   3.   ES specialusis įgaliotinis glaudžiai bendradarbiauja su atitinkamų šalių valdžios institucijomis, JT, AS, IGAD, kitais nacionaliniais, regioniniais ir tarptautiniais suinteresuotaisiais subjektais, taip pat su regiono pilietine visuomene.
   13 straipsnis
   Peržiūra
   Šio sprendimo įgyvendinimas ir jo suderinamumas su kita Sąjungos veikla regione yra nuolat peržiūrimi. Ne vėliau kaip 2015 m. rugpjūčio 31 d. ES specialusis įgaliotinis pateikia Tarybai, vyriausiajam įgaliotiniui ir Komisijai išsamią įgaliojimų vykdymo ataskaitą.
   14 straipsnis
   Įsigaliojimas
   Šis sprendimas įsigalioja jo priėmimo dieną.
   Jis taikomas nuo 2015 m. kovo 1 d.

      Priimta Briuselyje 2015 m. kovo 16 d.

            Tarybos vardu

            Pirmininkė

         F. MOGHERINI

      (1)  2011 m. gruodžio 8 d. Tarybos sprendimas 2011/819/BUSP, kuriuo skiriamas Europos Sąjungos specialusis įgaliotinis Afrikos Kyšulyje (OL L 327, 2011 12 9, p. 62).

      (2)  2011 m. kovo 21 d. Tarybos sprendimas 2011/168/BUSP dėl Tarptautinio baudžiamojo teismo, kuriuo panaikinama Bendroji pozicija 2003/444/BUSP (OL L 76, 2011 3 22, p. 56).

      (3)  2013 m. rugsėjo 23 d. Tarybos sprendimas 2013/488/ES dėl ES įslaptintos informacijos apsaugai užtikrinti skirtų saugumo taisyklių (OL L 274, 2013 10 15, p. 1).


title: 2004/683/EB:2004 m. gegužės 28 d. Tarybos sprendimas, dėl Bendrijos pozicijos, susijusios su EB ir buvusios Jugoslavijos Respublikos Makedonijos stabilizavimo ir asociacijos tarybos sprendimu dėl jos darbo tvarkos taisyklių, įskaitant Stabilizavimo ir asociacijos komiteto darbo tvarkos taisykles, priėmimo

text:
9.10.2004

               LT

               Europos Sąjungos oficialusis leidinys

               L 312/12

      TARYBOS SPRENDIMAS

   2004 m. gegužės 28 d.
   dėl Bendrijos pozicijos, susijusios su EB ir buvusios Jugoslavijos Respublikos Makedonijos stabilizavimo ir asociacijos tarybos sprendimu dėl jos darbo tvarkos taisyklių, įskaitant Stabilizavimo ir asociacijos komiteto darbo tvarkos taisykles, priėmimo
   (2004/683/EB)
   EUROPOS SĄJUNGOS TARYBA,
   atsižvelgdama į Europos bendrijos steigimo sutartį ir Europos atominės energijos bendrijos (Euratomas) steigimo sutartį,
   atsižvelgdama į 2004 m. vasario 23 d. Tarybos ir Komisijos sprendimą 2004/239/EB, Euratomas (1) dėl Europos Bendrijų bei jos valstybių narių ir buvusios Jugoslavijos Respublikos Makedonijos stabilizavimo ir asociacijos susitarimo sudarymo, ypač į jo 2 straipsnio 1 dalį,
   atsižvelgdama į Komisijos pasiūlymą,
   kadangi:

               (1)

               Stabilizavimo ir asociacijos susitarimo 108 straipsniu įsteigiama Stabilizavimo ir asociacijos taryba.

               (2)

               Minėto susitarimo 112 straipsnis numato, kad Stabilizavimo ir asociacijos tarybai pagalbą teikia Stabilizavimo ir asociacijos komitetas.

               (3)

               Minėto susitarimo 109 straipsnis numato, kad Stabilizavimo ir asociacijos komitetas priima savo darbo tvarkos taisykles.

               (4)

               Minėto susitarimo 110 straipsnis numato, kad Stabilizavimo ir asociacijos taryba savo darbo tvarkos taisyklėse nustato Stabilizavimo ir asociacijos komiteto pareigas ir kad ji gali perduoti bet kokias savo galias Stabilizavimo ir asociacijos komitetui,

         NUSPRENDĖ:
   Vienintelis straipsnis
   Pozicija, kurią Bendrija turi priimti Stabilizavimo ir asociacijos taryboje, įkurtoje pagal Europos Bendrijų bei jos valstybių narių ir buvusios Jugoslavijos Respublikos Makedonijos stabilizavimo ir asociacijos susitarimo 108 straipsnį, dėl minėtos Stabilizavimo ir asociacijos tarybos darbo tvarkos taisyklių ir dėl jos galių perdavimo minėto susitarimo 110 straipsnyje nurodytam Stabilizavimo ir asociacijos komitetui, grindžiama Stabilizavimo ir asociacijos tarybos sprendimo projektu, kuris pridedamas prie šio sprendimo. Neesminiai šių sprendimų projektų pakeitimai gali būti priimami be tolesnio Tarybos sprendimo.

      Priimta Briuselyje, 2004 m. gegužės 28 d.

            Tarybos vardu

            Pirmininkas

         N. DEMPSEY

      (1)  OL L 84, 2004 3 20, p. 1.

      1 PRIEDAS

         SPRENDIMAS Nr. 1/2004
         2004 m. gegužės 28 d.
         EB ir buvusios Jugoslavijos Respublikos Makedonijos stabilizavimo ir asociacijos tarybos dėl jos darbo tvarkos taisyklių, įskaitant Stabilizavimo ir asociacijos komiteto darbo tvarkos taisykles, priėmimo
         STABILIZAVIMO IR ASOCIACIJOS TARYBA,
         atsižvelgdama į Europos Bendrijų bei jos valstybių narių ir buvusios Jugoslavijos Respublikos Makedonijos stabilizavimo ir asociacijos susitarimą (1), ypač į jo 108, 109, 110, 111, 112 ir 113 straipsnius,

               NUSPRENDĖ:
         1 straipsnis
         Pirmininkavimas
         Stabilizavimo ir asociacijos tarybai pakaitomis po 12 mėnesių pirmininkauja Bendrijos ir jos valstybių narių vardu Europos Sąjungos Tarybos atstovas ir buvusios Jugoslavijos Respublikos Makedonijos Vyriausybės atstovas. Pirmasis laikotarpis skaičiuojamas nuo pirmojo Stabilizavimo ir asociacijos tarybos posėdžio dienos ir baigiasi 2004 m. gruodžio 31 d.
         2 straipsnis
         Posėdžiai
         Stabilizavimo ir asociacijos taryba ministrų lygmeniu renkasi reguliariai kartą per metus. Bet kuriai iš šalių pageidaujant ir abiem šalims sutinkant, gali būti organizuojami specialūs Stabilizavimo ir asociacijos tarybos posėdžiai.
         Visi Stabilizavimo ir asociacijos tarybos posėdžiai vyksta įprastoje Europos Sąjungos Tarybos posėdžių vietoje abiejų šalių sutartą dieną, nebent šalys nuspręstų kitaip.
         Stabilizavimo ir asociacijos tarybos posėdžius kartu sušaukia Stabilizavimo ir asociacijos tarybos sekretoriai, gavę pirmininko sutikimą.
         3 straipsnis
         Atstovavimas
         Jei Stabilizavimo ir asociacijos tarybos nariai posėdyje dalyvauti negali, jiems atstovauja kiti asmenys. Jei narys pageidauja, kad jam posėdyje atstovautų kitas asmuo, jis prieš tokį posėdį praneša pirmininkui savo atstovo pavardę.
         Stabilizavimo ir asociacijos tarybos nario atstovui suteikiamos visos to nario teisės.
         4 straipsnis
         Delegacijos
         Stabilizavimo ir asociacijos tarybos narius gali lydėti pareigūnai.
         Prieš kiekvieną posėdį pirmininkui pranešama apie planuojamą kiekvienos šalies delegacijos sudėtį.
         Kai Stabilizavimo ir asociacijos tarybos posėdžiuose svarstomi Europos investicijų bankui svarbūs klausimai, jo atstovas gali dalyvauti tokiame posėdyje stebėtojo teisėmis.
         Siekdama suteikti informaciją konkrečiais klausimais, Stabilizavimo ir asociacijos taryba gali kviesti dalyvauti posėdžiuose narystės neturinčius asmenis.
         5 straipsnis
         Sekretoriatas
         Europos Sąjungos Tarybos generalinio sekretoriato pareigūnas ir buvusios Jugoslavijos Respublikos Makedonijos misijos Briuselyje pareigūnas kartu atlieka Stabilizavimo ir asociacijos tarybos sekretorių funkcijas.
         6 straipsnis
         Korespondencija
         Stabilizavimo ir asociacijos tarybai skirta korespondencija siunčiama Stabilizavimo ir asociacijos tarybos pirmininkui Europos Sąjungos Tarybos generalinio sekretoriato adresu.
         Abu sekretoriai atsakingi už tai, kad korespondencija būtų perduota Stabilizavimo ir asociacijos tarybos pirmininkui, o prireikus išplatinta kitiems Stabilizavimo ir asociacijos tarybos nariams. Platinama informacija siunčiama Komisijos generaliniam sekretoriatui, valstybių narių nuolatinėms atstovybėms ir buvusios Jugoslavijos Respublikos Makedonijos misijai Briuselyje.
         Stabilizavimo ir asociacijos tarybos pirmininko komunikatus visiems adresatams siunčia du sekretoriai ir prireikus išplatina juos kitiems Stabilizavimo ir asociacijos tarybos nariams pirmesnėje pastraipoje nurodytais adresais.
         7 straipsnis
         Viešumas
         Stabilizavimo ir asociacijos tarybos posėdžiai yra uždari, nebent būtų nuspręsta kitaip.
         8 straipsnis
         Posėdžių darbotvarkės
         1.   Pirmininkas rengia kiekvieno posėdžio darbotvarkės projektą. Stabilizavimo ir asociacijos tarybos sekretoriai perduoda jį 6 straipsnyje nurodytiems adresatams ne vėliau kaip prieš 15 dienų iki posėdžio pradžios.
         Į darbotvarkės projektą įtraukiami visi klausimai, dėl kurių įtraukimo pirmininkas gavo prašymą ne vėliau kaip prieš 21 dieną iki posėdžio pradžios, nors prašomi svarstyti klausimai neįtraukiami tada, jei sekretoriai iki darbotvarkės išplatinimo negauna juos pagrindžiančių dokumentų.
         Kiekvieno posėdžio pradžioje darbotvarkę tvirtina Stabilizavimo ir asociacijos taryba. Papildomas klausimas gali būti įtraukiamas į darbotvarkės projektą tik abiem šalims sutinkant.
         2.   Abiem šalims sutinkant, konkrečiomis aplinkybėmis pirmininkas gali sutrumpinti 1 dalyje nurodytus laikotarpius.
         9 straipsnis
         Protokolai
         Visų posėdžių protokolų projektus rengia abu sekretoriai.
         Paprastai protokoluose atsispindi visi darbotvarkės klausimai:

                     —

                     Stabilizavimo ir asociacijos tarybai pateikti dokumentai,

                     —

                     pareiškimai, kuriuos pageidauja pridėti Stabilizavimo ir asociacijos tarybos narys,

                     —

                     priimti sprendimai ir pateiktos rekomendacijos, patvirtinti pareiškimai ir priimtos išvados.

               Protokolo projektas pateikiamas Stabilizavimo ir asociacijos tarybai patvirtinti. Patvirtintą protokolą pasirašo pirmininkas ir du sekretoriai. Protokolai saugomi Europos Sąjungos Tarybos generalinio sekretoriato archyve, kuris atliks Asociacijos dokumentų depozitaro vaidmenį. Patvirtinta kopija išsiunčiama kiekvienam 6 straipsnyje nurodytam adresatui.
         10 straipsnis
         Sprendimai ir rekomendacijos
         1.   Stabilizavimo ir asociacijos taryba priima sprendimus ir teikia rekomendacijas šalių bendru susitarimu.
         Jei abi šalys sutinka, laikotarpiuose tarp susitikimų Stabilizavimo ir asociacijos taryba gali priimti sprendimus ir teikti rekomendacijas pasinaudodama teikimo raštu tvarka.
         2.   Stabilizavimo ir asociacijos tarybos sprendimas pagal Stabilizavimo ir asociacijos susitarimo 110 straipsnį vadinamas „sprendimu“ arba „rekomendacija“, šalia nurodant jo eilės numerį, priėmimo datą ir pateikiant bendrą apibūdinimą.
         Stabilizavimo ir asociacijos tarybos sprendimus ir rekomendacijas pasirašo pirmininkas, kurio parašo tikrumą tvirtina abu sekretoriai.
         Sprendimai ir rekomendacijos išsiunčiami visiems 6 straipsnyje nurodytiems adresatams.
         Kiekviena šalis atskirai sprendžia, ar skelbti Stabilizavimo ir asociacijos tarybos sprendimus ir rekomendacijas atitinkamuose oficialiuose leidiniuose.
         11 straipsnis
         Kalbos
         Stabilizavimo ir asociacijos tarybos kalbos yra oficialios abiejų šalių kalbos.
         Jei nenusprendžiama kitaip, Stabilizavimo ir asociacijos taryba savo svarstymuose remiasi tomis kalbomis parengtais dokumentais.
         12 straipsnis
         Išlaidos
         Bendrija ir buvusi Jugoslavijos Respublika Makedonija padengia savo dalyvavimo Stabilizavimo ir asociacijos tarybos posėdžiuose išlaidas: darbuotojų, kelionių ir pragyvenimo išlaidas bei pašto ir telekomunikacines išlaidas.
         Vertimų posėdžiuose ir dokumentų kopijavimo bei vertimo raštu išlaidas padengia Bendrija, išskyrus vertimo į buvusios Jugoslavijos Respublikos Makedonijos oficialiąją kalbą ir iš jos – tokias išlaidas padengia buvusi Jugoslavijos Respublika Makedonija. Kitas su posėdžių organizavimu susijusias išlaidas dengia juos rengianti šalis.
         13 straipsnis
         Stabilizavimo ir asociacijos komitetas
         1.   Įkuriamo Stabilizavimo ir asociacijos komiteto užduotis – padėti Stabilizavimo ir asociacijos tarybai vykdyti savo pareigas. Komitetą sudaro Europos Sąjungos Tarybos ir Europos Bendrijų Komisijos atstovai ir BJRM Vyriausybės atstovai, dažniausiai vyresnieji valstybės tarnautojai.
         2.   Stabilizavimo ir asociacijos komitetas organizuoja posėdžius ir Stabilizavimo ir asociacijos tarybos svarstymus prireikus įgyvendina Stabilizavimo ir asociacijos tarybos sprendimus ir apskritai rūpinasi asociacijos santykių tęstinumu ir tinkamu Stabilizavimo ir asociacijos susitarimo funkcionavimu. Jis svarsto visus Stabilizavimo ir asociacijos tarybos jam perduotus klausimus bei visus kitus galinčius iškilti klausimus, susijusius su kasdieniu Stabilizavimo ir asociacijos susitarimo taikymu. Jis teikia Stabilizavimo ir asociacijos tarybai pasiūlymus arba sprendimų ar rekomendacijų projektus.
         3.   Kai taikytina Stabilizavimo ir asociacijos susitarime numatyta pareiga arba teisė konsultuotis, tokią konsultaciją gali suteikti Stabilizavimo ir asociacijos komitetas. Abiem šalims sutikus, konsultacijos gali būti tęsiamos Stabilizavimo ir asociacijos taryboje.
         4.   Stabilizavimo ir asociacijos komiteto darbo tvarkos taisyklės pridedamos prie šio sprendimo.

            Priimta Briuselyje, 2004 m. gegužės 28 d.

                  Stabilizavimo ir asociacijos tarybos vardu

                  Pirmininkas

         PRIEDAS
         STABILIZAVIMO IR ASOCIACIJOS KOMITETO DARBO TVARKOS TAISYKLĖS
         1 straipsnis
         Pirmininkavimas
         Stabilizavimo ir asociacijos komitetui pakaitomis po 12 mėnesių pirmininkauja Bendrijos ir jos valstybių narių vardu Europos Komisijos atstovas ir buvusios Jugoslavijos Respublikos Makedonijos Vyriausybės atstovas. Pirmasis laikotarpis skaičiuojamas nuo pirmojo Stabilizavimo ir asociacijos tarybos posėdžio dienos ir baigiasi 2004 m. gruodžio 31 d.
         2 straipsnis
         Posėdžiai
         Stabilizavimo ir asociacijos komitetas renkasi tada, kai to reikalauja aplinkybės, ir jei tam pritaria abi šalys.
         Visi Stabilizavimo ir asociacijos komiteto posėdžiai organizuojami abiejų šalių sutartu laiku sutartoje vietoje.
         Stabilizavimo ir asociacijos komiteto posėdžius sušaukia jos pirmininkas.
         3 straipsnis
         Delegacijos
         Apie planuojamą kiekvienos šalies delegacijos sudėtį pirmininkui pranešama prieš kiekvieną posėdį.
         4 straipsnis
         Sekretoriatas
         Europos Komisijos pareigūnas ir BJRM Vyriausybės pareigūnas kartu eina Stabilizavimo ir asociacijos komiteto sekretorių pareigas.
         Visi šiame sprendime numatyti Stabilizavimo ir asociacijos komiteto pirmininko siunčiami arba jam skirti komunikatai perduodami Stabilizavimo ir asociacijos komiteto sekretoriams ir Stabilizavimo ir asociacijos tarybos pirmininkui bei sekretoriams.
         5 straipsnis
         Viešumas
         Stabilizavimo ir asociacijos komiteto posėdžiai yra uždari, nebent būtų nuspręsta kitaip.
         6 straipsnis
         Posėdžių darbotvarkės
         1.   Pirmininkas rengia kiekvieno posėdžio darbotvarkės projektą. Stabilizavimo ir asociacijos komiteto sekretoriai perduoda jį 4 straipsnyje nurodytiems adresatams ne vėliau kaip prieš 15 dienų iki posėdžio pradžios.
         Į darbotvarkės projektą įtraukiami visi klausimai, dėl kurių įtraukimo pirmininkas gavo prašymą ne vėliau kaip prieš 21 dieną iki posėdžio pradžios, nors prašomi svarstyti klausimai neįtraukiami tada, jei sekretoriai iki darbotvarkės išplatinimo negauna juos pagrindžiančių dokumentų.
         Stabilizavimo ir asociacijos komitetas gali pakviesti į posėdžius ekspertus, kad jie suteiktų informaciją konkrečiais klausimais.
         Kiekvieno posėdžio pradžioje darbotvarkę tvirtina Stabilizavimo ir asociacijos komitetas. Papildomas į darbotvarkės projektą neįtrauktas klausimas gali būti įtrauktas į ją tik abiem šalims sutinkant.
         2.   Abiem šalims sutinkant, konkrečiomis aplinkybėmis pirmininkas gali sutrumpinti 1 pastraipoje nurodytus laikotarpius.
         7 straipsnis
         Protokolai
         Rašomi visų posėdžių protokolai, iš esmės juose atsispindi pirmininko apibendrinamos Stabilizavimo ir asociacijos komiteto išvados.
         Stabilizavimo ir asociacijos komiteto patvirtintus protokolus pasirašo pirmininkas ir sekretoriai; juos kiekviena šalis įsega į savo bylą. Protokolų kopijos siunčiamos visiems 4 straipsnyje nurodytiems adresatams.
         8 straipsnis
         Sprendimai ir rekomendacijos
         Konkrečiais atvejais, kai vadovaudamasi Stabilizavimo ir asociacijos susitarimo 110 straipsniu Stabilizavimo ir asociacijos taryba suteikia Stabilizavimo ir asociacijos komitetui teisę priimti sprendimą ir teikti rekomendaciją, jie vadinami „sprendimu“ arba „rekomendacija“, šalia nurodant eilės numerį, priėmimo datą ir pateikiant bendrą apibūdinimą. Sprendimai ir rekomendacijos priimami abiejų šalių susitarimu.
         Stabilizavimo ir asociacijos komiteto sprendimus ir rekomendacijas pasirašo pirmininkas, jo parašo tikrumą tvirtina abu sekretoriai. Sprendimai ir rekomendacijos išsiunčiami visiems šio priedo 4 straipsnyje nurodytiems adresatams.
         Kiekviena šalis atskirai sprendžia, ar skelbti Stabilizavimo ir asociacijos komiteto sprendimus ir rekomendacijas atitinkamuose oficialiuose leidiniuose.
         9 straipsnis
         Išlaidos
         Bendrija ir buvusi Jugoslavijos Respublika Makedonija padengia savo dalyvavimo Stabilizavimo ir asociacijos komiteto posėdžiuose išlaidas: darbuotojų, kelionių ir pragyvenimo išlaidas bei pašto ir telekomunikacines išlaidas.
         Vertimų posėdžiuose ir dokumentų kopijavimo bei vertimo raštu išlaidas padengia Bendrija, išskyrus vertimo į buvusios Jugoslavijos Respublikos Makedonijos oficialiąją kalbą ir iš jos – tokias išlaidas padengia buvusi Jugoslavijos Respublika Makedonija. Kitas su posėdžių organizavimu susijusias išlaidas dengia juos rengianti šalis.
         10 straipsnis
         Pakomitečiai ir specialios darbo grupės
         Stabilizavimo ir asociacijos komitetas gali suformuoti pakomitečius arba specialias darbo grupes, kurie būtų pavaldūs ir po kiekvieno savo posėdžio atsiskaitytų Stabilizavimo ir asociacijos komitetui. Stabilizavimo ir asociacijos komitetas gali nuspręsti panaikinti bet kuriuos veikiančius pakomitečius arba grupes, nustatyti arba pakeisti įgaliojimus jiems arba įsteigti kitus pakomitečius ar darbo grupes, kurie padėtų jam vykdyti jo pareigas. Tokie pakomitečiai ir grupės neturi sprendimų priėmimo galių.

         (1)  OL L 84, 2004 3 20, p. 13.


title: 2014/17/BUSP: 2014 m. sausio 14 d. Politinio ir saugumo komiteto sprendimas EUBAM Libya/2/2014 dėl trečiųjų valstybių įnašų į Europos Sąjungos integruoto sienų valdymo pagalbos misiją Libijoje (EUBAM Libya) priėmimo

text:
18.1.2014

               LT

               Europos Sąjungos oficialusis leidinys

               L 14/15

         POLITINIO IR SAUGUMO KOMITETO SPRENDIMAS EUBAM LIBYA/2/2014
   2014 m. sausio 14 d.
   dėl trečiųjų valstybių įnašų į Europos Sąjungos integruoto sienų valdymo pagalbos misiją Libijoje (EUBAM Libya) priėmimo
   (2014/17/BUSP)
   POLITINIS IR SAUGUMO KOMITETAS,
   atsižvelgdamas į Europos Sąjungos sutartį, ypač į jos 38 straipsnio trečią pastraipą,
   atsižvelgdamas į 2013 m. gegužės 22 d. Tarybos sprendimą 2013/233/BUSP dėl Europos Sąjungos integruoto sienų valdymo pagalbos misijos Libijoje (EUBAM Libya) (1), ypač į jo 10 straipsnio 3 dalį,
   kadangi:

               (1)

               remdamasi Sprendimo 2013/233/BUSP 10 straipsnio 3 dalimi Taryba įgaliojo Politinį ir saugumo komitetą (toliau – PSK) priimti atitinkamus sprendimus dėl trečiųjų valstybių įnašų į EUBAM Libya priėmimo;

               (2)

               civilinis operacijų vadas rekomendavo PSK priimti Šveicarijos Konfederacijos pasiūlytą įnašą į EUBAM Libya ir laikyti jį reikšmingu;

               (3)

               Šveicarijos Konfederacija turėtų būti atleista nuo finansinių įnašų į EUBAM Libya biudžetą,

         PRIĖMĖ ŠĮ SPRENDIMĄ:
   1 straipsnis
   Trečiųjų valstybių įnašai
   1.   Šveicarijos Konfederacijos įnašas į Europos Sąjungos integruoto sienų valdymo pagalbos misiją Libijoje (EUBAM Libya) yra priimtas ir laikomas svariu.
   2.   Šveicarijos Konfederacija atleidžiama nuo finansinių įnašų į EUBAM Libya biudžetą,
   2 straipsnis
   Įsigaliojimas
   Šis sprendimas įsigalioja jo priėmimo dieną.

      Priimta Briuselyje 2014 m. sausio 14 d.

            Politinio ir saugumo komiteto vardu

            Pirmininkas

         W. STEVENS

      (1)  OL L 138, 2013 5 24, p. 15.


title: 2006 m. gruodžio 21 d. Tarybos sprendimas 2006/1007/TVR, iš dalies keičiantis Sprendimą 2001/886/TVR dėl antros kartos Šengeno informacinės sistemos (SIS II) sukūrimo

text:
L 411/78             LT              Europos Sąjungos oficialusis leidinys                     2006 12 30

                  (Aktai, priimti remiantis Europos Sąjungos sutarties VI antraštine dalimi)

                                 Tarybos sprendimas 2006/1007/TVR

                                         2006 m. gruodžio 21 d.

                             iš dalies keičiantis Sprendimą 2001/886/TVR
                      dėl antros kartos Šengeno informacinės sistemos (SIS II)
                                                 sukūrimo

EUROPOS SĄJUNGOS TARYBA,

atsižvelgdama į Europos Sąjungos sutartį, ypač į jos 30 straipsnio 1 dalies a ir b punktus,
31 straipsnio 1 dalies a ir b punktus bei 34 straipsnio 2 dalies c punktą,

atsižvelgdama į Komisijos pasiūlymą,

atsižvelgdama į Europos Parlamento nuomonę 1,

kadangi:

(1)        2001 m. gruodžio 6 d. Tarybos sprendimas 2001/886/TVR dėl antros kartos Šengeno
           informacinės sistemos (SIS II) sukūrimo 2 ir Tarybos reglamentas (EB) Nr. 2424/2001 3
           yra būtinas teisinis pagrindas, leidžiantis įtraukti į Europos Sąjungos biudžetą SIS II
           sukūrimui būtinus finansinius asignavimus ir tą biudžeto dalį vykdyti. Sprendimas
           2001/886/TVR ir Reglamentas (EB) Nr. 2424/2001 nustoja galioti 2006 m. gruodžio 31 d.

(2)        SIS II bus kuriama ilgiau, nei buvo numatyta iš pradžių, todėl būtini finansiniai
           asignavimai po 2006 m. gruodžio 31 d.

1
       ... m. ... ... d. Europos Parlamento nuomonė (dar nepaskelbta Oficialiajame leidinyje).
2
       OL L 328, 2001 12 13, p. 4.
3
       OL L 328, 2001 12 13, p. 1.
 ---pagebreak--- 2006 12 30         LT               Europos Sąjungos oficialusis leidinys                           L 411/79

(3)      Todėl reikia pratęsti Sprendimo 2001/886/TVR galiojimo laikotarpį, kad Komisija galėtų
         įgyvendinti biudžetą po 2006 m. ir taip užbaigti SIS II kūrimo projektą, taip pat ryšių
         infrastruktūros kūrimą.

(4)      2004 m. balandžio 29 d. Tarybos išvadose teigiama, kad kuriant SIS II centrinis SIS II
         padalinys bus Prancūzijoje, o atsarginis centrinis padalinys – Austrijoje, atsižvelgiant į tam
         tikrus susitarimus, kurių reikės prieš šių vietų veiklos pradžią. Prancūzija ir Austrija
         atitinkamai atsakingos už vietų veikimo valdymą ir ryšių palaikymą su Komisija.

(5)      Taip pat būtina įgalioti Komisiją parengti techninę integraciją, visų pirma valstybių narių,
         įstojusių į Europos Sąjungą 2004 m., į SIS II.

(6)      Todėl Sprendimas 2001/886/TVR turėtų būti atitinkamai iš dalies pakeistas.

(7)      Šis sprendimas neapriboja galimybės ateityje priimti teisės aktus dėl SIS II sukūrimo,
         veikimo ir naudojimo.

(8)      Jungtinė Karalystė dalyvauja taikant šį sprendimą pagal Protokolo dėl Šengeno acquis
         integravimo į Europos Sąjungos sistemą, pridėto prie Europos Sąjungos sutarties ir
         Europos bendrijos steigimo sutarties, 5 straipsnį ir 2000 m. gegužės 29 d. Tarybos
         sprendimo 2000/365/EB dėl Jungtinės Didžiosios Britanijos ir Šiaurės Airijos Karalystės
         prašymo dalyvauti taikant kai kurias Šengeno acquis nuostatas 1 8 straipsnio 2 dalį.

(9)      Airija dalyvauja taikant šį sprendimą pagal Protokolo dėl Šengeno acquis integravimo į
         Europos Sąjungos teisės sistemą, pridėto prie Europos Sąjungos sutarties ir Europos
         bendrijos steigimo sutarties, 5 straipsnį ir 2002 m. vasario 28 d. Tarybos sprendimo
         2002/192/EB dėl Airijos prašymo dalyvauti įgyvendinant kai kurias Šengeno acquis
         nuostatas 2 5 straipsnio 1 dalį ir 6 straipsnio 2 dalį.

(10)     Islandijos ir Norvegijos atžvilgiu, šiuo sprendimu plėtojamos Šengeno acquis nuostatos,
         kaip apibrėžta Europos Sąjungos Tarybos, Islandijos Respublikos ir Norvegijos Karalystės
         sudarytame susitarime dėl šių dviejų valstybių asociacijos įgyvendinant, taikant ir plėtojant

1
       OL L 131, 2000 6 1, p. 43.
2
       OL L 64, 2002 3 7, p. 20.
 ---pagebreak--- L 411/80             LT               Europos Sąjungos oficialusis leidinys                      2006 12 30

           Šengeno acquis 1 1996 m. gegužės 17 d. Tarybos sprendimo 1999/437/EB dėl tam tikrų
           priemonių taikant šį susitarimą 1 straipsnio G punkte nurodytoje srityje 2.

(11)       Šveicarijos atžvilgiu, šiuo sprendimu plėtojamos Šengeno acquis nuostatos, kaip apibrėžta
           Europos Sąjungos, Europos bendrijos ir Šveicarijos Konfederacijos pasirašytame
           susitarime dėl Šveicarijos Konfederacijos asociacijos įgyvendinant, taikant ir plėtojant
           Šengeno acquis Tarybos sprendimo 1999/437/EB 1 straipsnio G punkte, kuris siejamas su
           Tarybos sprendimo 2004/849/EB dėl šio susitarimo pasirašymo Europos Sąjungos vardu ir
           dėl laikino tam tikrų nuostatų taikymo 3 4 straipsnio 1 dalimi, nurodytoje srityje,

NUSPRENDĖ:

                                                 1 straipsnis

Sprendimas 2001/886/TVR iš dalies keičiamas taip:

1)         2 straipsnis papildomas šiuo sakiniu:

           „Kūrimas apima techninės integracijos, visų pirma valstybių narių, įstojusių į Europos
           Sąjungą 2004 m., į SIS II parengimą.“;

2)         įrašomas šis straipsnis:

           „4A straipsnis

           1.    Nedarant įtakos Komisijos atsakomybei už SIS II sukūrimą, sistemos kūrimo
                 laikotarpiu centrinis SIS II padalinys yra Strasbūre (Prancūzija), o atsarginis centrinis
                 padalinys – Sankt Johann im Pongau (Austrija).

           2.    Prancūzija ir Austrija teikia reikiamą infrastruktūrą ir priemones, reikalingas
                 atitinkamai SIS II centrinio padalinio ir atsarginio centrinio padalinio prieglobai
                 sistemos kūrimo laikotarpiu.

1
       OL L 176, 1999 7 10, p. 36.
2
       OL L 176, 1999 7 10, p. 31.
3
       OL L 368, 2004 12 15, p. 26.
 ---pagebreak--- 2006 12 30         LT              Europos Sąjungos oficialusis leidinys                         L 411/81

         3.    Nacionalinė valdžios institucija, teikianti 2 dalyje nurodytą infrastruktūrą ir
               priemones, šios sistemos kūrimo laikotarpiu gali gauti Bendrijos dotaciją šios vietos
               parengimui ir priežiūrai arba SIS II prieglobai būtinų kitų paslaugų teikimui.“;

3)       7 straipsnio antra pastraipa pakeičiama taip:

         „Jis galioja iki 2008 m. gruodžio 31 d.“.

                                              2 straipsnis

Šis sprendimas įsigalioja kitą dieną po jo paskelbimo Europos Sąjungos oficialiajame leidinyje.

Priimta Briuselyje, 2006 m. gruodžio 21 d.

                                              Tarybos vardu
                                              Pirmininkas

                                           J. KORKEAOJA


title: Europos centrinio banko sprendimas 2004 m. balandžio 22 d. nustatantis dalyvaujantiems nacionaliniams centriniams bankams Europos centrinio banko kapitalui apmokėti būtinas priemones (ECB/2004/6)

text:
9.6.2004

               LT

               Europos Sąjungos oficialusis leidinys

               L 205/7

      EUROPOS CENTRINIO BANKO SPRENDIMAS

   2004 m. balandžio 22 d.
   nustatantis dalyvaujantiems nacionaliniams centriniams bankams Europos centrinio banko kapitalui apmokėti būtinas priemones
   (ECB/2004/6)
   (2004/503/EB)
   EUROPOS CENTRINIO BANKO VALDANČIOJI TARYBA,
   atsižvelgdama į Europos centrinių bankų sistemos ir Europos centrinio banko statutą, ypač į jo 28.3 straipsnį,
   kadangi:

               (1)

               2003 m. gruodžio 18 d. Sprendimas ECB/2003/18, nustatantis dalyvaujantiems nacionaliniams centriniams bankams Europos centrinio banko kapitalui apmokėti būtinas priemones (1), nustatė, kaip ir kokia apimtimi eurą įsivedusių valstybių narių nacionaliniai centriniai bankai (NCB) (toliau – dalyvaujantys NCB) turėtų apmokėti Europos centrinio banko (ECB) kapitalą 2004 m. sausio 1 d.

               (2)

               Atsižvelgiant į Čekijos Respublikos, Estijos Respublikos, Kipro Respublikos, Latvijos Respublikos, Lietuvos Respublikos, Vengrijos Respublikos, Maltos Respublikos, Lenkijos Respublikos, Slovėnijos Respublikos ir Slovakijos Respublikos įstojimą į Europos Sąjungą ir jų atitinkamų NCB tapimą Europos centrinių bankų sistemos (ECBS) dalimi 2004 m. gegužės 1 d., 2004 m. balandžio 22 d. Sprendimas ECB/2004/5 dėl nacionalinių centrinių bankų procentinių dalių Europos centrinio banko kapitalo pasirašymo rakte (2) nustato nuo 2004 m. gegužės 1 d. dalyvaujantiems NCB skiriamus indeksus išplėstame ECB kapitalo pasirašymo rakte (toliau atitinkamai – indeksai kapitalo rakte ir kapitalo raktas).

               (3)

               Nuo 2004 m. gegužės 1 d. pasirašytas ECB kapitalas yra 5 564 669 247,19 eurų.

               (4)

               Dėl išplėsto kapitalo rakto turi būti priimtas naujas ECB sprendimas, nuo 2004 m. gegužės 1 d. panaikinantis Sprendimą ECB/2003/18 ir nustatantis, kaip ir kokia apimtimi dalyvaujantys NCB turėtų apmokėti ECB kapitalą 2004 m. gegužės 1 d.,

         NUSPRENDĖ:
   1 straipsnis
   Kapitalo apmokėjimo apimtis ir forma
   Kiekvienas dalyvaujantis NCB visiškai apmoka savo pasirašytas ECB kapitalo dalis 2004 m. gegužės 1 d. Todėl kiekvienas dalyvaujantis NCB, atsižvelgdamas į Sprendimo ECB/2004/5 2 straipsnyje nustatytus indeksus kapitalo rakte, 2004 m. gegužės 1 d. sumoka sumą, nurodytą šalia jo pavadinimo šioje lentelėje:

               Dalyvaujantys NCB (EUR)

               Nationale Bank van België/Banque Nationale de Belgique

               141 910 195,14

               Deutsche Bundesbank

               1 176 170 750,76

               Bank of Greece

               105 584 034,30

               Banco de España

               432 697 551,32

               Banque de France

               827 533 093,09

               Central Bank and Financial Services Authority of Ireland

               51 300 685,79

               Banca d’Italia

               726 278 371,47

               Banque centrale du Luxembourg

               8 725 401,38

               De Nederlandsche Bank

               222 336 359,77

               Oesterreichische Nationalbank

               115 745 120,34

               Banco de Portugal

               98 233 106,22

               Suomen Pankki

               71 711 892,59

         2 straipsnis
   Apmokėto kapitalo koregavimas
   Kiekvienas dalyvaujantis NCB jau apmokėjo savo pasirašytą ECB kapitalo dalį, taikomą iki 2004 m. balandžio 30 d. pagal Sprendimą ECB/2003/18. Atsižvelgiant į tai, atitinkamai arba dalyvaujantis NCB perveda papildomą sumą į ECB, arba ECB perveda grąžintiną sumą į dalyvaujantį NCB, kad būtų gautos sumos, nurodytos 1 straipsnyje pateiktoje lentelėje. Šie pervedimai atliekami pagal 2004 m. balandžio 22 d. Sprendimu ECB/2004/7, nustatančiu Europos centrinio banko kapitalo dalių tarpusavio pervedimų tarp nacionalinių centrinių bankų ir apmokėto kapitalo koregavimo sąlygas (3) nustatytas sąlygas.
   3 straipsnis
   Baigiamosios nuostatos
   1.   Šis sprendimas įsigalioja 2004 m. balandžio 23 d.
   2.   Sprendimas ECB/2003/18 panaikinamas nuo 2004 m. gegužės 1 d.

      Priimta Frankfurte prie Maino, 2004 m. balandžio 22 d.

            ECB pirmininkas

         Jean-Claude TRICHET

      (1)  OL L 9, 2004 1 15, p. 29.

      (2)  Žr. šio Oficialiojo leidinio p. 5.

      (3)  Žr. šio Oficialiojo leidinio p. 9.